Document ID: 32014D0833

DECIZIA DE PUNERE ÎN APLICARE A COMISIEI
din 25 noiembrie 2014
privind anumite măsuri de protecție referitoare la focarele recente de gripă aviară înalt patogenă de subtip H5N8 în Țările de Jos
[notificată cu numărul C(2014) 9126]
(Numai textul în limba neerlandeză este autentic)
(Text cu relevanță pentru SEE)
(2014/833/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controalele veterinare aplicabile în schimburile intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Gripa aviară este o boală infecțioasă virală la păsări, inclusiv la păsările de curte. Infecția cu virusurile gripei aviare la păsările domestice cauzează două forme principale ale acestei boli, care se deosebesc prin virulența lor. Forma slab patogenă provoacă în general doar simptome ușoare, în timp ce forma înalt patogenă determină rate foarte mari ale mortalității la majoritatea speciilor de păsări de curte. Boala menționată poate avea un impact sever asupra profitabilității sectorului creșterii păsărilor de curte.
(2)
Gripa aviară este prezentă în principal la păsări, dar în anumite condiții pot apărea infecții și la om, cu toate că riscul este în general foarte mic.
(3)
În cazul apariției unui focar de gripă aviară, există riscul ca agentul patogen să se răspândească la alte exploatații unde se află păsări de curte sau alte păsări ținute în captivitate. Prin urmare, focarul se poate răspândi de la un stat membru la altul sau la țări terțe, prin intermediul comerțului cu păsări vii sau cu produse obținute de la acestea.
(4)
Directiva 2005/94/CE a Consiliului (3) stabilește anumite măsuri preventive privind supravegherea și depistarea timpurie a gripei aviare, precum și măsurile minime de control care se aplică în cazul apariției unui focar de gripă aviară la păsările de curte sau la alte păsări ținute în captivitate. Directiva respectivă prevede stabilirea unor zone de protecție și de supraveghere în eventualitatea apariției unui focar de gripă aviară înalt patogenă.
(5)
În urma notificării de către Țările de Jos a apariției unui focar de gripă aviară înalt patogenă de subtipul H5N8 într-o exploatație agricolă de găini ouătoare din Hekendorp, provincia Utrecht, la 16 noiembrie 2014, a fost adoptată Decizia de punere în aplicare 2014/808/UE a Comisiei (4). Ca măsură de precauție și pentru a evalua situația și a reduce la minimum orice risc de propagare suplimentară față de focarul confirmat, autoritățile din Țările de Jos au interzis temporar circulația păsărilor de curte vii și a anumitor produse derivate din păsări de curte vii pe întregul teritoriu al statului membru respectiv.
(6)
Decizia de punere în aplicare 2014/808/UE prevede ca zonele de protecție și de supraveghere stabilite de Țările de Jos, în conformitate cu Directiva 2005/94/CE, să cuprindă cel puțin zonele enumerate ca zone de protecție și de supraveghere în anexa la respectiva decizie de punere în aplicare. Decizia de punere în aplicare 2014/808/UE trebuie să fie aplicată până la 22 decembrie 2014.
(7)
Măsurile de protecție provizorii instituite în urma apariției focarului în Hekendorp, Țările de Jos, au fost reexaminate în cadrul Comitetului permanent pentru plante, animale, produse alimentare și hrană pentru animale la 20 noiembrie 2014.
(8)
Alte două focare au fost confirmate în Țările de Jos la 21 noiembrie 2014 într-o altă exploatație de găini ouătoare din Ter Aar, în provincia Zuid-Holland, și la o crescătorie de păsări de reproducție din Kamperveen, în provincia Overijssel. Măsurile prevăzute de Directiva 2005/94/CE au fost puse în aplicare imediat, inclusiv stabilirea de zone de protecție și de supraveghere. Țările de Jos au decis, de asemenea, reinstaurarea unei interdicții temporare de circulație a păsărilor vii și a anumitor produse avicole pe întregul teritoriu al statului membru respectiv.
(9)
Lista zonelor de protecție și supraveghere care figurează în anexa la Decizia de punere în aplicare 2014/808/UE trebuie așadar să țină seama de instituirea zonelor de protecție și de supraveghere în jurul celor două focare din Ter Aar și Kamperveen, unde se aplică măsurile prevăzute de Directiva 2005/94/CE.
(10)
Pentru a preveni perturbările inutile ale comerțului din Uniune și pentru a evita impunerea de către țări terțe a unor bariere nejustificate în calea comerțului, este necesar să se definească, la nivelul Uniunii și în colaborare cu statul membru respectiv, zonele de protecție și de supraveghere stabilite în Țările de Jos și să se stabilească durata reorganizării respective.
(11)
Din motive de claritate, Decizia de punere în aplicare 2014/808/UE ar trebui abrogată și înlocuită de prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Țările de Jos se asigură că zonele de protecție și de supraveghere stabilite în conformitate cu articolul 16 alineatul (1) din Directiva 2005/94/CE cuprind cel puțin zonele menționate ca zone de protecție și de supraveghere în părțile A și B ale anexei la prezenta decizie.
Articolul 2
Decizia de punere în aplicare 2014/808/UE se abrogă.
Articolul 3
Prezenta decizie se adresează Regatului Țărilor de Jos.
Adoptată la Bruxelles, 25 noiembrie 2014.

Labels: 18
6